2018ના બજેટમાં આંધ્રપ્રદેશ માટે વિશેષ પેકેજ જાહેર થશે? આ સવાલ પૂછાઈ રહ્યો છે, કેમ કે આંધ્રપ્રદેશમાં ભાજપના સાથી પક્ષ તેલુગુ દેસમ પક્ષે ભાજપનો સાથે છોડી દેવા સુધીની ધમકી આપી દીધી છે. આંધ્રપ્રદેશના મુખ્યપ્રધાન ચંદ્રબાબુ નાયડુએ પોતે હાલમાં જ સ્પષ્ટ કહ્યું કે ભાજપને અમારી સાથે ન ફાવતું હોય તો છેડો ફાડી શકે છે. જોકે શિવસેના પછી વધુ એક પક્ષ એનડીએમાંથી નીકળી જાય તો ખોટો મેસેજ જાય એ ભાજપ સમજે છે. તેથી જ હાલમાં વડાપ્રધાન મોદી સાથે નાયડુની મુલાકાત થઈ તેમાં આંધ્રની માગણીઓ વિશે વિચારાશે તેમ જણાવાયું હોવાનું મનાય છે.